Mit drizäni het d Steff la Cheffe ihri erschde eigene Text gschribe. Parallel derzue het si mit Beatboxing agfange. Drü Johr schböter, wo si sächzäni gsi isch, het si erschdi Ufdritte gha. I dere Zit isch si au in verschidne Schdet usserhalb vo der Schwiz ufdrätte. So et si unter anderem Ufdritte as Beatboxerin z Paris, z Prag und z Berlin gha.
2009 het d Steff la Cheffe dr Andreas Vollenweider as Beatboxerin uf sine Konzärt begleitet. Zäme mit em Daniel Küffer si Lieder vom Vollenweider in ere komplett überarbeitete Version vortreit worde. Im gliche Johr isch d Steff la Cheffe am M4Music as Newcomer of the Year uszeichnet worde. Sie het zudäm der erschti Platz i der Kategori Urban beleit. Zudäm het si dr Vizewältmeischdertitel in der Female-Kategorie a de Beatbox-Wältmeischderschafte z Berlin bercho.
Zäme mit em Zürcher Reggae-Sänger Dodo het si nächär a ihrem erschde Soloalbum gschaffed. As Folg vo dere Zämearbet isch d Steff la Cheffe drümol uf em Dodo sim Album Reggae Against the Machine verdräte. Der Steff la Cheffe ires Debütalbum Bittersüessi Pille isch am 9. Mai 2010 erschine und het i der Schwizer Hitparade Platz 7 erreicht.